**ผลกระทบและความคุ้มค่า**

 **๑. ผู้ซึ่งได้รับผลกระทบจากการบังคับใช้กฎหมาย**

🗹 **ผู้มีหน้าที่ตามร่างกฎหมายหรือที่จะได้รับผลกระทบจากร่างกฎหมายนั้นโดยตรง**

 ๑. สมาชิกสหกรณ์

 ๒. คณะกรรมการดำเนินการสหกรณ์ ผู้จัดการ และเจ้าหน้าที่ของสหกรณ์

 ๓. สหกรณ์ (นิติบุคคลเอกชน)

 ๔. เจ้าหน้าที่ของรัฐ หน่วยงานที่เกี่ยวข้อง

🗹 **ผู้ที่อยู่ในพื้นที่ที่อาจได้รับผลกระทบจากร่างกฎหมาย**

 ทั้งประเทศ

 **๒. ผลกระทบที่เกิดขึ้นแก่บุคคลดังกล่าว**

🗹 **ด้านเศรษฐกิจและสังคม**

 **- เชิงบวก**

เมื่อการแก้ไขปัญหาเกี่ยวกับการดำเนินงานและการกำกับดูแลสหกรณ์เป็นไปด้วยความเรียบร้อย ผู้มีหน้าที่ตามกฎหมายรวมถึงเจ้าหน้าที่ที่เกี่ยวข้องสามารถออกหลักเกณฑ์ในการกำกับดูแลสหกรณ์ได้อย่างครอบคลุม สหกรณ์มีระบบการดำเนินงานและตรวจสอบภายในที่ครบวงจร ย่อมทำให้
สหกรณ์มีความเข้มแข็ง อันจะส่งผลดีต่อสหกรณ์และสมาชิก รวมถึงระบบเศรษฐกิจของประเทศโดยรวม

 นอกจากนี้ การกำหนดให้เยาวชนสามารถเป็นสมาชิกสมทบของสหกรณ์ได้ จะเป็นการแนะนำให้เยาวชนเรียนรู้เรื่องระบบสหกรณ์ รวมไปถึงการส่งเสริมการออมแก่เยาวชนด้วย

 **ผู้ได้รับผลกระทบเชิงบวก**

หน่วยงานของรัฐทุกหน่วยงาน สหกรณ์และสมาชิกทั่วประเทศ และประชาชน
ทุกภาคส่วน

 **- เชิงลบ**

-

 **ผู้ได้รับผลกระทบเชิงลบ**

 -

 **๓. สิทธิและเสรีภาพของบุคคลในเรื่องใดบ้างที่ต้องถูกจำกัด**

 ร่างพระราชบัญญัตินี้มีการจำกัดสิทธิและเสรีภาพของบุคคลตามมาตรา ๔๒ ของรัฐธรรมนูญแห่งราชอาณาจักรไทย พุทธศักราช ๒๕๖๐ ซึ่งเป็นเรื่องเกี่ยวกับเสรีภาพในการรวมกันเป็นสมาคม สหกรณ์ สหภาพ องค์กร ชุมชน หรือหมูคณะอื่น

 **การจำกัดนั้นเป็นการจำกัดเท่าที่จำเป็นหรือไม่ อย่างไร**

 การจำกัดเสรีภาพของบุคคลตามพระราชบัญญัตินี้เป็นการจำกัดเสรีภาพเท่าที่จำเป็นเท่านั้น ทั้งนี้ เพื่อสร้างกลไกในการดำเนินงานของสหกรณ์ให้เป็นระบบและกำหนดหลักเกณฑ์ในการกำกับดูแลสหกรณ์ให้ชัดเจนและเหมาะสมกับการประกอบกิจการของสหกรณ์แต่ละประเภท

 -2-

 **๔. ประโยชน์ที่ประชาชนและสังคมจะได้รับ**

 **๔.๑ ประชาชนจะมีการดำรงชีวิตที่ดีขึ้นเพียงใด และเป็นการอำนวยความสะดวก
แก่ประชาชนมากน้อยเพียงใด**

ร่างพระราชบัญญัติสหกรณ์ (ฉบับที่ ..) พ.ศ. .... ได้แก้ไขเพิ่มเติมหลักการในเรื่องการเข้าเป็นสมาชิกของสหกรณ์ การดำเนินงานและการกำกับดูแลภายในของสหกรณ์แต่ละประเภท รวมถึงการกำกับดูแลการใช้อำนาจของนายทะเบียนสหกรณ์ อันจะทำให้ประชาชนที่เป็นสมาชิก
ของสหกรณ์หรือประชาชนที่ต้องการเข้าเป็นสมาชิกของสหกรณ์ได้รับการคุ้มครองผลประโยชน์
ของสมาชิกสหกรณ์และผู้มีส่วนได้เสียในผลประโยชน์ของสหกรณ์ ในขณะเดียวกันได้กำหนดโทษ
ของการไม่ปฏิบัติตามกฎหมายไว้อย่างเหมาะสมด้วย

 **๔.๒ เศรษฐกิจหรือสังคมมีการพัฒนาอย่างยั่งยืนได้เพียงใด**

 การแก้ไขเพิ่มเติมกฎหมายว่าด้วยสหกรณ์ โดยเฉพาะการเพิ่มหมวดเรื่องการดำเนินงานและการกำกับดูแลสหกรณ์ออมทรัพย์และสหกรณ์เครดิตยูเนี่ยนจะช่วยแก้ไขปัญหาการทุจริตในระบบสหกรณ์และการดำเนินการที่ไม่เป็นไปตามวัตถุประสงค์ของสหกรณ์ อันจะทำให้ประชาชนที่เป็นสมาชิก
ของสหกรณ์สามารถใช้ประโยชน์จากระบบสหกรณ์ได้อย่างเต็มที่ และจะก่อให้เกิดการเข้าถึงแหล่งเงิน
การส่งเสริมการออม และการส่งเสริมการรวมกลุ่มเพื่อการประกอบอาชีพ ซึ่งจะเป็นการกระตุ้นเศรษฐกิจและพัฒนาสังคมในระยะยาวต่อไป

 **การประกอบกิจการเป็นไปโดยสะดวกหรือลดต้นทุนของผู้ประกอบการ
ได้มากน้อยเพียงใด**

-

**ยกระดับความสามารถในการแข่งขันของประเทศได้มากน้อย เพียงใด**

-

**และส่งเสริมการวิจัยและพัฒนามากน้อยเพียงใด**

-

 **๔.๓ เสริมสร้างประสิทธิภาพหรือนวัตกรรมในการปฏิบัติราชการอย่างไร**

 ร่างพระราชบัญญัติสหกรณ์ (ฉบับที่ ..) พ.ศ. .... ได้ปรับปรุงอำนาจหน้าที่ของนายทะเบียนสหกรณ์ให้เหมาะสมยิ่งขึ้น อันจะทำให้การกำกับดูแลสหกรณ์แต่ละประเภทเป็นไปได้อย่างมีประสิทธิภาพมากขึ้น นอกจากนี้ ร่างพระราชบัญญัตินี้ได้ปรับปรุงอำนาจในการตรวจสอบบัญชีของสหกรณ์ โดยกำหนดให้เป็นอำนาจของกรมตรวจบัญชีสหกรณ์ ซึ่งเป็นการกำหนดให้ตรงตามภารกิจและความเชี่ยวชาญของหน่วยงาน รวมถึงกำหนดให้มีการใช้ผู้สอบบัญชีเอกชนรับอนุญาตเข้ามาตรวจสอบบัญชีของสหกรณ์ทางด้านการเงินเพื่อให้การดำเนินการในเรื่องดังกล่าวเป็นไปอย่างมีประสิทธิภาพและได้มาตรฐานสากล

**สามารถลดงบประมาณแผ่นดินได้มากน้อยเพียงใด**

-

 -3-

 **๔.๔ วิธีการและระยะเวลาประเมินผลสัมฤทธิ์ ตลอดจนประโยชน์ที่ประชาชนและสังคมจะได้รับ ได้แก่**

-

 **๕. ความยุ่งยากที่คาดว่าจะเกิดขึ้นจากการปฏิบัติตามกฎหมาย**

ร่างพระราชบัญญัติสหกรณ์ (ฉบับที่..) พ.ศ. .... ได้มีการปรับปรุงบทบัญญัติของพระราช
บัญญัติสหกรณ์ พ.ศ. ๒๕๔๒ ในสาระสำคัญ เช่น บทบัญญัติเกี่ยวกับการกำหนดประเภทของสหกรณ์ การรับสมาชิกสมทบ อำนาจของนายทะเบียนสหกรณ์ รวมถึงมีการกำหนดให้ออกกฎหมายลำดับรองตามหมวด ๔/๑ การดำเนินงานและการกำกับดูแลสหกรณ์ออมทรัพย์และสหกรณ์เครดิตยูเนี่ยน
ซึ่งความยุ่งยากที่คาดว่าจะเกิดขึ้นนั้นอาจมาจากการที่สหกรณ์แต่ละประเภทต้องแก้ไขข้อบังคับ
และตรวจสอบคุณสมบัติของสมาชิกสมทบเพื่อให้เป็นไปตามกฎหมาย ดังนั้น จึงควรมีการประชาสัมพันธ์การแก้ไขเพิ่มเติมกฎหมายเกี่ยวกับสหกรณ์ในครั้งนี้ให้ประชาชนรับทราบอย่างทั่วถึง เพื่อลดปัญหาดังกล่าวที่อาจเกิดขึ้นได้

 **๖. ความคุ้มค่าของภารกิจเมื่อคำนึงถึงงบประมาณที่ต้องใช้ ภาระหน้าที่ที่เกิดขึ้นกับประชาชนและการที่ประชาชนจะต้องถูกจำกัดสิทธิเสรีภาพเทียบกับประโยชน์ที่ได้รับ**

 ร่างพระราชบัญญัติสหกรณ์ (ฉบับที่ ..) พ.ศ. .... ได้ปรับปรุงมาตรการของรัฐในการกำกับดูแลสหกรณ์ทั้งระบบให้เข้มงวดยิ่งขึ้น และแม้ว่าการปรับปรุงมาตรการดังกล่าวจะส่งผลกระทบ
ต่อสหกรณ์ในการปฏิบัติตามกฎหมายในบางกรณีและอาจส่งผลให้หน่วยงานของรัฐมีภาระหน้าที่
ในการกำกับดูแลสหกรณ์เพิ่มขึ้นก็ตาม แต่มาตรการต่าง ๆ ดังกล่าวจะส่งผลดีต่อระบบสหกรณ์
ในระยะยาว เนื่องจากเป็นการป้องปรามมิให้เกิดปัญหาต่าง ๆ ขึ้นในอนาคต